ΧΑΙΡΕΤΙΣΜΟΣ ΤΟΥ ΔΗΜΑΡΧΟΥ ΑΘΗΝΑΙΩΝ ΝΙΚΗΤΑ ΚΑΚΛΑΜΑΝΗ ΣΤΗΝ 3Η ΠΑΝΕΛΛΗΝΙΑ ΣΥΝΔΙΑΣΚΕΨΗ ΑΙΡΕΤΩΝ ΓΥΝΑΙΚΩΝ
 
Αγαπητές φίλες,

 

Είναι πάντα ευχάριστο να βρίσκεται κανείς ανάμεσα σε γυναίκες, και ειδικά ανάμεσα σε γυναίκες με μεράκι, με ενδιαφέροντα, με αξίες, με διάθεση για προσφορά.

Σε γυναίκες ενεργά μέλη της κοινωνίας, οι οποίες υπό τον πολλαπλό τους ρόλο, της μητέρας, της εργαζόμενης, της επιστήμονος, της πολιτικού αποτυπώνουν το δυναμισμό τους και ολοκληρώνουν την απεικόνιση 

της σημερινής πραγματικότητας. 

Προσωπικά, πάντα πίστευα και συνεχίζω να πιστεύω και φυσικά να κάνω πράξη πως, για να φτιάξουμε μια πόλη, μια κοινωνία με περισσότερη ανθρωπιά και αλληλεγγύη, με περισσότερη αποτελεσματικότητα, 

δεν έχουμε παρά να διευρύνουμε τη συμμετοχή και να ενισχύσουμε την παρουσία της γυναίκας στην επιχειρηματική δραστηριότητα, 

την απασχόληση, τα κοινά, το δημόσιο βίο. 

Και αυτό γιατί καμία από τις σύγχρονες προκλήσεις δεν μπορεί να αντιμετωπισθεί αποτελεσματικά χωρίς τη συμμετοχή, τη συνεισφορά των ιδεών και την ουσιαστική εκπροσώπηση των γυναικών. 

 

Η κατοχύρωση συνεπώς, ισότιμης αντιμετώπισης ανδρών και γυναικών στον επαγγελματικό στίβο αποτελεί πολιτισμική αναγκαιότητα. 

Ακόμα όμως και στις μέρες μας η αυτονόητη αυτή διαπίστωση, 

σε πολλές περιπτώσεις αποτελεί ακόμα αντικείμενο κατάκτησης.

 

Η ενίσχυση, συνεπώς, των όρων και των προϋποθέσεων για την ενίσχυση της ισότητας των δυο φύλων οφείλει να τύχει θεσμικής ανανέωσης 

και όχι επιφανειακής διεκπεραίωσης.
 
Είναι χρέος όλων μας να ενισχύσουμε τη συμμετοχή των γυναικών 

σε όλους τους τομείς της οικονομικής και κοινωνικής δραστηριότητας, 

καθώς οι πολιτικές ισότητας ευκαιριών και επιλογών είναι άρρηκτα συνδεδεμένες με την ανάπτυξη, την κοινωνική συνοχή αλλά και με το επίπεδο του πολιτικού και κοινωνικού μας πολιτισμού.

 

Είναι αλήθεια ότι η παρουσία σας στην πολιτική έχει μπολιάζει την πολιτική ζωή της χώρας με τον έμφυτο ανθρωπισμό και νέο δυναμισμό, 

και έχει εξισορροπήσει τη πλάστιγγα της λήψης αποφάσεων δίνοντας απαντήσεις σε κοινωνικά και περιβαλλοντικά θέματα, σε ζητήματα θεμελιωδών ελευθεριών και ίσων ευκαιριών. 

 

Σας καλώ λοιπόν, να συνεχίσετε να λαμπαδεύετε τη δική σας οπτική,

τον δικό σας δυναμισμό, τη δική σας ενεργητικότητα, τη δική σας ευαισθησία, 

σε ολόκληρη την κοινωνία. 

 

Σας καλώ να γίνετε μπροστάρισσες στους αγώνες που απαιτούν οι καιροί και η κοινωνία μας. 

Στους αγώνες για περισσότερη κοινωνική ευαισθησία, περισσότερη έμφαση στις αξίες του πολιτισμού μας, περισσότερη ποιότητα στο περιβάλλον και τη ζωή μας.

 

Τολμήστε να γίνετε πρώτες στη μάχη εναντίον των σύγχρονων φαινομένων κοινωνικής αποξένωσης, της αδιαφορίας για την πολιτική, της κοινωνικής αποστράτευσης, της πρόταξης του ατομικού απέναντι στο συλλογικό.

Τολμήστε γιατί το περιθώριο δεν σας ταιριάζει.

Δεν ταιριάζει στην κοινωνία που οραματιζόμαστε για το μέλλον, δεν ταιριάζει στον πολιτικό μας πολιτισμό.

Σας ευχαριστώ πολύ. 

